**Acord privat de separació matrimonial de fet** (art. 3, 4 i 45 de la Compilació de dret civil de les Illes Balears)

**Autora: Francesca Llodrà Grimalt**

**Notes prèvies**

Aquest acord o contracte es refereix a matrimonis sotmesos al dret civil de Mallorca i Menorca (llibre I de la Compilació de dret civil de les Illes Balears, Decret legislatiu 79/1990, de 6 de setembre, en endavant Compilació balear).

Aquest formulari ofereix un pacte privat entre cònjuges en situació de separació, un pacte predivorci que serveix per resoldre la controvèrsia entre la parella dins el seu àmbit privat. Mitjançant aquest contracte privat, els cònjuges acorden les qüestions personals i patrimonials d’àmbit familiar davant d’una crisi matrimonial quan encara no han decidit fer “oficial” la ruptura per diferents motius. De vegades, els problemes econòmics impedeixen afrontar un procés judicial. En altres casos, els cònjuges prefereixen esperar a separar-se legalment o a divorciar-se, i donar-se un temps, en espera de passar el sotrac de crisi. Així, amb el pas del temps, la parella acabarà decidint el divorci o la reconciliació.

Un contracte privat entre cònjuges és legal. La Compilació balear estableix que els cònjuges poden fer entre si tota mena de contractes (article 3.5 Compilació). Per tant, és perfectament legal que, davant una situació de crisi matrimonial, els cònjuges decideixin celebrar un contracte transaccional (article 1809 CC) per posar fi a una controvèrsia mitjançant concessions recíproques.

El pacte és vàlid si hi ha consentiment dels dos cònjuges i si és recíproc, perquè cada cònjuge contregui obligacions envers l'altre. Tot i això, les parts només poden pactar allò que tinguin poder de disposició (article 1814 del Codi civil), com ho són els aspectes personals de la relació.

**ACORD PRIVAT DE SEPARACIÓ MATRIMONIAL DE FET**

.................. (*lloc*), .................. (*data*)

**REUNITS**

1) El Sr./Sra. ............................................, major d'edat, amb domicili a .......................... i amb DNI número ..................... .

2) El Sr./Sra. ............................................, major d'edat, amb domicili a .......................... i amb DNI número ..................... .

D’ara endavant, els “cònjuges”.

Afirmen que tenen la capacitat legal necessària per fer i quedar obligats per aquest **acord**.

**DECLAREN**

1. Que varen contraure matrimoni ............................ (*religiós/civil*), a ............................ , en data ............................., que consta inscrit en el Registre Civil de ............................ .

2. Que el matrimoni es regeix pel règim econòmic patrimonial de separació de béns vigent com a supletori en el dret civil de els Illes Balears.[[1]](#footnote-1) No consten capítols matrimonials[[2]](#footnote-2) ni acords sobre els efectes del matrimoni, per la qual cosa es regeixen, en tot, pel dret civil aplicable a l’illa de ............................ (*Mallorca/Menorca*).

3. (*Opció 1*) Que no tenen fills en comú.

3. (Opció 2) Que tenen fills en comú, els quals són:

1. ........................ la data de naixement del qual és .................. .
2. ........................ la data de naixement del qual és .................. .
3. ........................ (*Indiqueu successivament tots els que corresponguin.*)

4. Que el matrimoni va decidir acabar la seva convivència en data ................., i per regular la seva situació de fet firmen aquest acord.

5. Que no volen, per ara, iniciar els tràmits per a la separació legal o judicial, ni per al divorci, ni nul·litat matrimonial, sense renunciar a fer-ho més endavant d’acord amb els drets que els emparen.[[3]](#footnote-3)

**CLÀUSULES**

**1. Cessament de la convivència i domicili personal**

Amb aquest acord, els cònjuges acorden suspendre la seva convivència conjugal i fixar dos domicilis diferents.

Tots dos cònjuges es comprometen a respectar la llibertat i la independència professional i personal de l’altre, així com la lliure elecció dels seus domicilis.

Els cònjuges s’han de comunicar els canvis de domicili amb la finalitat de poder desenvolupar de manera adequada la seva relació amb els fills comuns, així com complir el règim de visites i la resta d’obligacions derivades d’aquest acord.

**2. Ús i gaudi del domicili conjugal**

El darrer domicili conjugal es troba situat a ................................ . L’immoble on s’ubica el domicili conjugal es troba en règim de ............................ (Escolliu: propietat exclusiva de .................. /copropietat entres els cònjuges/precari/ arrendament[[4]](#footnote-4) concertat per ..................).

L’ús i el gaudi del dit domicili comú, juntament amb els fills, s’atribueix a ........................, així com el seu parament i objectes domèstics,[[5]](#footnote-5) sens perjudici que l’altre cònjuge reculli i retiri els seus efectes personals i estris de feina (*Afegiu, si escau, allò que calgui*.), previ inventari, que adjunten a aquest acord.

**3. Pàtria potestat de fills menors**

La pàtria potestat ha de ser exercida conjuntament per les dues parts, les quals han d’adoptar de comú acord totes les decisions que afectin els fills menors vetllant sempre pel seu benefici.

(*Opcional*) Així mateix, acorden que, enfront de terceres persones i per motius de la privacitat d’aquest acord, la pàtria potestat s’ha d’exercir de la mateixa manera que s’ha fet durant el matrimoni.

(*Opcional*) En els casos de falta d’acord entre els cònjuges, ha de decidir l’autoritat judicial.

El cònjuge que es trobi en companyia dels fills únicament pot prendre decisions que els afectin sense consultar prèviament l’altre cònjuge quan es produeixin situacions d’urgència o quan calgui prendre decisions diàries poc transcendents o rutinàries relacionades amb el normal desenvolupament de la vida diària amb un menor.

Per tal d’aconseguir aquest objectiu, els cònjuges han d’establir el mitjà de comunicació que millor s’adapti a les seves circumstàncies, i s’obliguen a respectar-lo i fer-lo servir.

(*Opcional*) En cas que no n’estableixin cap o bé no el facin servir, la comunicació s’ha de fer per burofax, i l’altre progenitor ha de contestar en el termini de .......... dies. Si no contesta i queda provat que ha rebut la comunicació, s’entén que dona la seva conformitat.

Amb relació a les decisions que afecten els fills comuns:

(*Llista de continguts habituals*)

a. Els cònjuges han de participar en les decisions que, respecte als fills, calgui prendre en el futur. Són d’especial importància les que afecten la residència i els àmbits sanitari i escolar. Amb relació a aquest últim àmbit, acorden que han d’intervenir tots dos en les decisions relatives al canvi de centre escolar o de model educatiu.

b. Els cònjuges han de decidir de forma conjunta i compartida els tipus d’intervenció quirúrgica o de tractament mèdic no habituals, tant si suposen una despesa com si estan coberts per assegurança, exceptuant supòsits d’extrema urgència.

c. Els cònjuges es comprometen a prendre les decisions de forma conjunta i participar tots dos en els actes religiosos. Pel que fa a les celebracions religioses de caràcter més lúdic, acorden participar-hi sempre conjuntament exceptuant casos de força major. (*Opcional afegir: sense que tingui preferència a l’hora de prendre aquestes decisions el cònjuge que té la guarda i custòdia exclusiva, ni el cònjuge que aquell dia el tingui en la seva companyia*).

d. Els dos cònjuges tenen dret a ser informats per terceres persones de tots els aspectes que afectin els fills; per tant, tenen dret que se’ls faciliti a tots dos tota la informació acadèmica i també a obtenir-la en les reunions habituals amb els tutors o serveis d’orientació escolar, tant si hi acudeixen junts, com si ho fan per separat.

e. També tenen dret a obtenir informació mèdica sobre els fills, així com a rebre, en cas que així ho sol·licitin, junts o per separat, els informes sobre la salut dels fills.

Els cònjuges adopten aquestes mesures i les posteriors que conté aquest acord en interès i benefici dels fills i valorant la situació actual, en especial, el lloc on resideixen en aquest moment; per la qual cosa qualsevol canvi de domicili o residència l’han d’acordar tots dos cònjuges.

(*Opcional*) En els casos de falta d’acord o conflicte entre els cònjuges, decideix l’autoritat judicial o el cònjuge assignat pel jutge.

**4. Guarda i custòdia de fills menors**

Per acord de tots dos cònjuges, la guarda i custòdia dels fills menors .................. (*Escolliu:* *s’atribueix exclusivament a ......................../s’ha de realitzar de manera compartida*), i la convivència amb els fills és per ............................ (*Escolliu: setmanes alternes, per mesos, per semestres*...).

*(Essent una qüestió consensuada i privada, no hi haurà fiscalització sobre la millor manera de distribuir-se la convivència amb els fills, en funció de l’edat d’aquests i el seu benefici, prenent en consideració allò que escaigui, com les professions dels progenitors, etc.*)

**5. Règim de visites**

En principi, el règim de visites s’ha de determinar amb acord de tots dos cònjuges. En cas que no hi hagi custòdia compartida, acorden com a mínim el règim següent, que ha de ser interpretat amb criteris de flexibilitat i bona fe, atès que es considera un dret dels fills.

Els cònjuges acorden permetre que els padrins ............................ (*Detalleu-ne els noms i domicilis, si escau.*) puguin realitzar visites als nets, sempre que la visita els sigui comunicada prèviament i no hi hagi cap impediment.

(*Proposta habitual de règim de visites mínim en cas de no haver-hi custòdia compartida*)

a. Els fills han d’estar en companyia de cada un dels cònjuges en caps de setmana alterns, des del divendres a les 20 h fins al diumenge a la mateixa hora. Si s’escau un pont o un festiu unit a un cap de setmana, els fills han d’estar en companyia del cònjuge a qui correspongui aquell cap de setmana.

Els fills han de ser recollits en el domicili on es trobin i han de ser retornats al mateix lloc una vegada finalitzat el temps de visites.

b. Pel que fa a les vacances de Nadal, aquestes es divideixen en dos períodes: un del 23 al 30 de desembre (ambdós inclosos) i l’altre del 31 de desembre al 7 de gener (ambdós inclosos). El primer any, els menors han de passar el primer període amb un dels cònjuges i el segon període amb l’altre cònjuge; a l’any següent, al contrari, i així successivament. Es pot modificar aquest règim per acord dels dos cònjuges.

Les vacances de Setmana Santa, ............................... (*Escolliu si els menors passen Setmana Santa amb un dels cònjuges i l’any següent, amb l’altre cònjuge, o bé si es divideix Setmana Santa en dos períodes*).

Per les vacances d’estiu, els fills han d’estar en companyia de cada un dels dos cònjuges la meitat de les vacances escolars. Els cònjuges han d’acordar amistosament quin període correspon a cada un el primer any, per això establir el contrari l’any següent, i així successivament. Els cònjuges poden, de mutu acord, modificar l’assignació dels períodes vacacionals corresponents a l’estiu.

**6. Pensió d’aliments**

El cònjuge Sr./Sra. ............................... ha d’abonar, en concepte de prensió d’aliments, la quantitat de ............ € mensuals per cada un dels fills menors.

Aquesta quantitat ha de ser ingressada en els primers ......... dies de cada mes, en l’entitat bancària .................... i en el compte corrent (IBAN) ....................................... .

La quantitat en concepte d’aliments ha de ser actualitzada anualment d’acord amb .................... (*Indiqueu* *l’IPC nacional* *o un altre índex de referència pactat de mutu acord*).

Les despeses extraordinàries dels fills que siguin necessàries han de ser pagades, previ acord dels cònjuges, al ...... %. (*Indiqueu el percentatge i les particularitats que calgui.*).

**7. Previsions en relació amb els fills majors d’edat mentre no visquin independentment**

En cas que els fills ja siguin majors d’edat (i, per tant, cessi el règim de pàtria potestat i guarda i custòdia, o ja no sigui procedent establir-lo), però encara no puguin viure independentment, els cònjuges acorden que els fills han de residir a tots dos domicilis amb la distribució temporal .................................... (*Escolliu:* *per anys, per semestres, per trimestre, etc*.).

Cal fixar la proposta de distribució amb la major flexibilitat possible, tenint en consideració les opinions i els desitjos dels fills, els quals, en aquest cas, també subscriuen aquest acord.

Per fer front a les despeses o els aliments dels fills majors que encara no poden valer-se per ells mateixos, ............................... (*Escolliu: el cònjuge Sr./Sra. .............................../cada cònjuge*) ha d’abonar, en concepte d’aliments,[[6]](#footnote-6) la quantitat de ............ € mensuals per cada un dels fills.

Aquesta quantitat ha de ser ingressada en els primers ......... dies de cada mes en l’entitat bancària .................... i en el compte corrent (IBAN) ....................................... . (*Indiqueu si és un compte corrent comú o indistint, o qui administrarà el dit compte*.)

Aquesta quantitat ha de ser revisada anualment pels cònjuges, els quals també l’han d’adaptar en funció del grau d’independència econòmica que vagin adquirint el fills.[[7]](#footnote-7)

**8. Pensió compensatòria (o pensió d’aliments entre cònjuges)**

(*Opció 1*)

Ambdós cònjuges acorden no pagar cap pensió d’aliments o pensió compensatòria a favor de l’altre tenint en compte que cada un d’ells, amb els seus ingressos, cobreixen les seves necessitats i, també, la seva situació actual no els produeix cap desequilibri econòmic respecte de l’altre.

(*Opció 2*)

Ambdós cònjuges acorden que el cònjuge Sr./Sra. ................................... ha de pagar una pensió d’aliments o compensatòria de .......... € (*pot ser una pensió temporal, indefinida o una prestació única*) al Sr./Sra. .................................... tenint en compte que la separació de fet ha produït un desequilibri econòmic al Sr./Sra. .............................. , en relació amb la posició del Sr./Sra. ................................... ; desequilibri que implica un empitjorament en la seva situació anterior en el matrimoni.[[8]](#footnote-8)

**9. Indemnització per la convivència**

(*Opció 1*) El cònjuge Sr./Sra. ........................................ ha contribuït a l’aixecament de les càrregues del matrimoni exclusivament amb el treball per a la família en la mesura que no ha realitzat activitat professional retribuïda.

(*Opció 2*) El cònjuge Sr./Sra. ........................................ ha contribuït a l’aixecament de les càrregues del matrimoni de manera rellevant, encara que no exclusiva, amb el treball per a la família, en la mesura que ha compaginat .......................... (*Escolliu: el seu treball remunerat/la seva carrera professional*) amb el sotmetiment a la disponibilitat horària que exigeix .......................... (*Escolliu: la criança del fills/l’atenció a la llar/l’atenció a l’empresa de l’altre cònjuge/l’atenció a la carrera professional de l’altre cònjuge*, *etc.*); per això, se li reconeix el dret a obtenir una indemnització compensatòria[[9]](#footnote-9) de .................. €, que el cònjuge Sr./Sra. ........................................ ha de pagar amb .................. (*doblers*/*un bé*).

**10. Règim econòmic matrimonial**

Els cònjuges indiquen que el règim patrimonial del seu matrimoni és el de separació de béns, regulat com a règim legal supletori en el llibre I de la Compilació balear.

**10.1. Afectació del règim econòmic**

a. A partir de la signatura d’aquest acord, ........................................ (*Escolliu: el cònjuge Sr./Sra. ........................................ propietari/els cònjuges propietaris*) de l’immoble que constituïa el domicili conjugal, pot disposar dels seus drets sobre l’habitatge habitual, sense que sigui aplicable l’article 4.3 de la Compilació, sempre que la disposició que realitzi no suposi una vulneració de les clàusules acordades en aquest pacte.

b. A partir de la signatura d’aquest acord, cada cònjuge ha de respondre amb els béns propis al compliment de totes les obligacions que contregui, encara que siguin per atenció als fills, ja que, des d’aquest moment, no hi ha despeses considerables com a “aixecament de les càrregues del matrimoni”. Ara bé, davant terceres persones de bona fe, continuen regint les regles de responsabilitat de l’article 4.4 de la Compilació.[[10]](#footnote-10)

c. A partir de la signatura d’aquest acord, queda revocat qualsevol mandat o autorització, expressa o tàcita, feta per un cònjuge a l’altre per tal d’administrar els béns del poderdant.

El cònjuge que, fins a la dita data, havia administrat els béns de l’altre, ha de retornar-li, des d’aquest moment, els fruits existents i aquells amb els quals s’hagi enriquit.

**10.2. Formació de lots i divisió de condomini**

En el règim[[11]](#footnote-11) de separació de béns cada cònjuge és facultat per realitzar qualsevol acte o negoci de domini, administració, gaudi i disposició dels seus béns. Són béns propis de cada cònjuge aquells que li pertanyin en el moment d’establir el règim de separació i aquells que adquireixi per qualsevol títol mentre el règim esmentat sigui vigent.

Per això, els cònjuges, en el règim legal supletori de separació de béns .................. (*mallorquí/menorquí*), no tenen massa patrimonial comuna,[[12]](#footnote-12) de titularitat indistinta, a liquidar, .................. (*Escolliu: ni tampoc tenen béns en condomini o copropietat/però sí que tenen bens en condomini o copropietat*), respecte dels quals adopten els acords següents:[[13]](#footnote-13)

(*Proposta exemplificativa de situacions.*)

(*Opció 1*)

a. Es comprometen a liquidar els béns en copropietat en el període de ....................... .

(*Opció 2*)

a. Es reconeixen mútuament el dret d’adquisició preferent i es donen un termini de ......... per decidir i acordar i algun d’ells adquireix la propietat de l’altre.

(*Opció 3*)

a. Es comprometen a instar l’acció de divisió dels béns, quan escaigui, i realitzar, de comú acord, lots de béns i adjudicar-se-les, per sorteig, en el termini de ........................................ .

b. En defecte de l’anterior, es donen un termini de ............. per posar a la venta els béns i un termini de .......................... per vendre’ls efectivament.

c. En defecte de l’anterior, es comprometen a iniciar els tràmits per la venda judicial del bé ................................ .

**11. Afectació del règim successori**

................. (*Escolliu: Amb la signatura d’aquest acord/A partir dels ....... anys de la signatura d’aquest acord*), els cònjuges desitgen deixar sense efectes els drets successoris privats que, en l’herència de l’altre, els puguin correspondre, que són:

a. Queda sense efecte la presumpció legal de cotitularitat del parament domèstic (art. 4.2 Compilació),[[14]](#footnote-14) entenent que els cònjuges ara separats de fet no tenen béns mobles susceptibles de tenir aquesta qualificació jurídica.

b. Des del moment temporal indicat prèviament, els cònjuges consideren que han iniciat tràmits, amb transcendència jurídica, indicadors que la seva situació de fet actual possiblement conclourà amb una separació legal o un divorci, per la qual cosa renuncien al reconeixement de legitimaris[[15]](#footnote-15) en la successió un de l’altre, als efectes de l’article 45.1 Compilació.[[16]](#footnote-16)

c. Des del moment temporal indicat prèviament, els cònjuges declaren que aquest acord constitueix una prova del fet que han desaparegut les causes per les quals qualsevol dels dos hagi pogut fer atribucions successòries a l’altre a títol de llegat o d’hereu en el testament o en pacte successori; [[17]](#footnote-17) i per tant, les dites atribucions perden els efectes successoris.

Així mateix, declaren que, si no és acceptat aquest document com a prova confessòria[[18]](#footnote-18) del que s’ha indicat, es comprometen a renunciar-hi a favor dels fills en comú.

**12. Clàusula de revisió periòdica, de terminis per a la presentació de demanda judicial o de revocació automàtica.**

(*Opció 1*)

Els cònjuges es comprometen a revisar anualment aquest acord per tal de ratificar-ne l’actualitat i adequar-lo als canvis de circumstàncies.

(*Opció 2*)

Els cònjuges fixen el termini màxim de ............ anys per, si abans no s’ha produït la seva reconciliació, presentar demanda de separació legal o divorci, de mutu acord, d’acord amb la legislació vigent (article 82 CC).

(*Opció 3*)

Els cònjuges declaren que si en el termini de ............. anys no s’ha produït la reconciliació entre ells, ni cap dels dos ha presentat una demanda de separació legal o divorci, aquest acord queda automàticament sense efectes i la seva situació passarà a regir-se, exclusivament, per les regles legals que pertoquin.

Llegit el document pels cònjuges, el confirmen i signen a continuació.

*(signatura d’un cònjuge) (signatura de l’altre cònjuge)*

Sr./Sra. ................. Sr./Sra. .................

*(signatura del fill major d’edat)*

Sr./Sra. .................

*Nota: aquest formulari s’ha elaborat gràcies a la col·laboració del Govern de les Illes Balears. L’autora ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció,* *atès que es tracta d’un model creat per al foment del català a l’àmbit del dret.*

1. Pot resultar interessant comprovar l’efectivitat d’aquesta afirmació, d’acord amb les regles generales d’aplicació i eficàcia del dret civil establertes per l’Estat espanyol. [↑](#footnote-ref-1)
2. Article 3.1. Compilació balear: “El règim econòmic conjugal serà el convingut a capítols, formalitzats en escriptura pública, abans o durant el matrimoni i, en defecte d’aquests, el de separació de béns”. [↑](#footnote-ref-2)
3. Article 81 CC. [↑](#footnote-ref-3)
4. Si qui queda en l’ús de l’immoble no és el cònjuge que va subscriure el contracte, l’arrendament no perdrà la condició d’arrendament d’habitatge (article 7 LAU: “*El arrendamiento de vivienda no perderá esta condición aunque el arrendatario no tenga en la finca arrendada su vivienda permanente, siempre que en ella habiten su cónyuge no separado legalmente o de hecho, o sus hijos dependientes”)*. Ara bé, la subrogació en la titularitat podria posar-se en dubte perquè l’article 15 de la Llei 29/1994, de 24 de novembre, d’arrendaments urbans, sembla que només permet la subrogació del cònjuge no titular, en cas de separació judicial o divorci i aprofitar-se, per part de l’arrendador, com un motiu d’extinció del contracte (article 15 LAU*: 1. En los casos de nulidad del matrimonio, separación judicial o divorcio del arrendatario, el cónyuge no arrendatario podrá continuar en el uso de la vivienda arrendada cuando le sea atribuida de acuerdo con lo dispuesto en la legislación civil que resulte de aplicación. El cónyuge a quien se haya atribuido el uso de la vivienda arrendada de forma permanente o en un plazo superior al plazo que reste por cumplir del contrato de arrendamiento, pasará a ser el titular del contrato. 2. La voluntad del cónyuge de continuar en el uso de la vivienda deberá ser comunicada al arrendador en el plazo de dos meses desde que fue notificada la resolución judicial correspondiente, acompañando copia de dicha resolución judicial o de la parte de la misma que afecte al uso de la vivienda*). [↑](#footnote-ref-4)
5. Article 4 Compilació balear: “2. Tret de prova en contra, es presumirà que pertanyen al cònjuge, per meitat, els béns que integren el parament de casa, però no es consideraran compresos a la presumpció les joies i els objectes artístics o històrics de valor considerable. A la mort d’un dels cònjuges, aquells correspondran en propietat al sobrevivent i no es computaran en el seu haver”. [↑](#footnote-ref-5)
6. Articles 93 i 142 CC. [↑](#footnote-ref-6)
7. Article 152.3 CC. [↑](#footnote-ref-7)
8. Article 97 CC. [↑](#footnote-ref-8)
9. Article 4.1 Compilació balear: “Els béns propis de cada cònjuge seran afectes a l’aixecament de les càrregues del matrimoni. En defecte de pacte, cadascun dels cònjuges hi contribuirà en proporció als seus recursos econòmics; es considera com a contribució el treball per a la família i dona dret a obtenir una compensació que el jutge ha d’assenyalar, si no hi ha acord, quan s’extingeixi el règim de separació”. [↑](#footnote-ref-9)
10. Diu: “Cada cònjuge respondrà amb els béns propis del compliment de les obligacions que hagués contret. No obstant això, de les causades per l’aixecament de les càrregues del matrimoni, en serà subsidiàriament responsable l’altre cònjuge.” [↑](#footnote-ref-10)
11. Article 3.1 i 2 Compilació balear. [↑](#footnote-ref-11)
12. No resultaria aplicable l’article 806 LEC. [↑](#footnote-ref-12)
13. S’han d’adequar als articles 400 CC i 437 LEC. [↑](#footnote-ref-13)
14. Diu: “2. Tret de prova en contra, es presumirà que pertanyen al cònjuge, per meitat, els béns que integren el parament de casa, però no es consideraran compresos a la presumpció les joies i els objectes artístics o històrics de valor considerable. A la mort d’un dels cònjuges, aquells correspondran en propietat al sobrevivent i no es computaran en el seu haver”. [↑](#footnote-ref-14)
15. Article 45.3 Compilació: “En concurrència amb descendents, la llegítima vidual serà l’usdefruit de la meitat de l’haver hereditari; en concurrència amb pares, l’usdefruit de dos terços, i, en els altres supòsits, l’usdefruit universal”. [↑](#footnote-ref-15)
16. Diu: “El cònjuge que, en morir el consort, no es trobi separat legalment, ni s’hagin iniciat, per part de cap dels dos cònjuges, els tràmits regulats a tal efecte en la legislació civil de l’Estat, serà legitimari en la successió d’aquest.” [↑](#footnote-ref-16)
17. Així ho incorpora la jurisprudència (STS núm. 529 de 28.09.2018) relativa a aquesta qüestió en cas de divorci i es fa valer també en cas de separació de fet. [↑](#footnote-ref-17)
18. Article 1225 CC. [↑](#footnote-ref-18)